**Наставно-научном већу Филозофског факултета у Нишу**

ПРЕДМЕТ: Извештај о учешћу на XLVIII међународном семинару за македонски језик, књижевност и културу

У периоду од 13. 06. до 27. 06. 2015. године, доц. др Данијела Костадиновић учествовала је на XLVIII међународном семинару за македонски језик, књижевност и културу, који је одржан у Конгресном центру у Охриду (Македонија) у организацији Универзитета „Св. Кирил и Методиј“ и Филолошког факултета „Блаже Конески“ из Скопља (Македонија).

На XLVIII међународном семинару за македонски језик, књижевност и културу учествовао је импресиван број од близу 90 професора, преводилаца и студената из Хрватске, Словеније, Албаније, Бугарске, Русије, Финске, Америке, Турске и других земаља. У току семинара доц. др Данијела Костадиновић похађала је два курса, чиме је стекла Уверење о завршеном курсу за напредне (преводилачка група) и Уверење о завршеном курсу за македонску књижевност и културу.

Такође, у оквиру XLVIII међународног семинара за македонски језик, књижевност и културу, доц. др Данијела Костадиновић активно је учествовала у промовисању антологије балканских песника под насловом „Светиот пат“ („Свети пут“), коју је приредио Раде Силјан, потом антологије македонске љубавне лирике „Од чежње до ероса“ („Од копнеж до ерос“), коју су приредили Весна Мојсова ˗ Чепишевска и Иван Антоновски, а са македонског на српски језик превела доц. др Данијела Костадиновић, као и у промоцији романа „Балканвавилонци“ академика Луан Старова. Све промоције, а посебно промоција антологије „Од чежње до ероса“, имале су изузетан одјек у македонској штампи и уопште у македонској књижевној и културној јавности.

Због изузетно запажених активности доц. др Данијеле Костадиновић на XLVIII међународном семинару за македонски језик, књижевност и културу, Филолошки факултет „Блаже Конески“ Универзитета „Св. Кирил и Методиј“ у Скопљу (Македонија) понудио се за активнију сарадњу са Департманом за српску и компаративну књижевност на Филозофском факултету Универзитета у Нишу, тим пре што је са радом почела и Студијска група за србистику на поменутом факултету Универзитета у Скопљу.

Активнију сарадњу са Департманом за српску и компаративну књижевност понудили су и други факултети на којима се изучавају српски језик и књижевности, а пре свих Филологически факультет Воронежского государственного университета (Русија), који је већ упутио позив за учешће једног наставника или сарадника на међународној летњој школи за руски језик и културу 2016. године.

Доц. др Данијела Костадиновић